**Ένωση Γονέων Δήμου Φαιστού**

enosi\_goneon@hotmail.com

τηλ. : 6947995104

**Αίτημα για συζήτηση στο Δημοτικό Συμβούλιο Φαιστού για την κατάσταση των σχολικών μονάδων του Δήμου και τα μέτρα που απαιτούνται για την ασφάλεια και υγεία των μαθητών και εκπαιδευτικών.**

|  |
| --- |
| Προς τον Πρόεδρο του Δημοτικού Συμβουλίου**Κοινοποίηση :**Δήμαρχο ΦαιστούΑντιδήμαρχο ΠαιδείαςΔημοτικούς Συμβούλους |

Στον απόηχο του προδιαγεγραμμένου κρατικού εγκλήματος στα Τέμπη, με θύματα τόσους νέους ανθρώπους, που έχει προκαλέσει συγκλονιστικές κινητοποιήσεις του λαού και της νεολαίας, η Ένωση Γονέων Μαθητών Δήμου Φαιστού επανέρχεται, για άλλη μια φορά, στο ζήτημα της κατάστασης των σχολικών μονάδων του Δήμου και των μέτρων που απαιτούνται για την ασφάλεια και υγεία των μαθητών και εκπαιδευτικών και ζητά τη συζήτησή του στο Δημοτικό Συμβούλιο, με παρουσία γονέων, μελών της εκπαιδευτικής κοινότητας.

Αποδείχτηκε με τον πιο τραγικό τρόπο ότι η πολιτική του «πάμε κι όπου βγει», που στον βωμό του κέρδους, θυσιάζει τα λαϊκά δικαιώματα, ακόμα και τη ζωή του λαού, γεννά μόνο τραγωδίες.

Ως γονείς απαιτούμε την εξασφάλιση όλων των απαραίτητων όρων για να λειτουργούν τα σχολεία των παιδιών μας με ασφάλεια. Το πρόβλημα των σχολικών κτιρίων, η διαχρονική κρατική αναλγησία, η πλήρης απαξίωση των σχολικών υποδομών, η υποστελέχωση ή η ανυπαρξία κρατικών δομών ελέγχου και συντήρησης, η κατάργηση του ΟΣΚ, οδηγούν σε τραγικά αποτελέσματα.

Μεγάλο μέρος των σχολικών κτιρίων στον δήμο μας, όπως σε όλη τη χώρα, είναι πολύ παλιά δεν πληρούν τις προϋποθέσεις των σύγχρονων αντισεισμικών κανονισμών και δεν έχουν υποβληθεί έως τώρα σε ουσιαστικό δευτεροβάθμιο έλεγχο. Ακόμη όμως και για τα πιο σύγχρονα κτίρια, αυτά που έχουν κατασκευαστεί από το 1995 κι έπειτα, προκύπτουν ερωτηματικά καθώς ήδη συμπληρώνουν τα 30 έτη και λόγω της χρόνιας υποχρηματοδότησης και έλλειψης συντήρησης εμφανίζουν προβλήματα.

Ζητάμε από το Δημοτικό Συμβούλιο Φαιστού με απόφαση του να στηρίξει τα δίκαια και επιτακτικά αιτήματα του γονικού κινήματος, των εκπαιδευτικών σωματείων και των μαθητών για τη πλήρη και ασφαλή λειτουργία των σχολείων, να αναλάβει τις ευθύνες του στο κομμάτι των αρμοδιοτήτων του και να απαιτήσει από την κυβέρνηση την άμεση υλοποίηση μέτρων για ασφαλή σχολική στέγη, για την ασφάλεια και υγεία των μαθητών και εκπαιδευτικών.

Τα ζητήματα προστασίας και ασφάλειας στα σχολικά κτίρια ζητούν απαντήσεις, λύσεις και εξηγήσεις από την κυβέρνηση πρωτίστως, αλλά και από τον Δήμο που έχει την ευθύνη των σχολικών μονάδων.

Καμία ανοχή, καμιά αναμονή, ούτε ένα βήμα πίσω από τα δίκαια αιτήματα μας:

**Για την ειδική αγωγή :**

* Να ξεκινήσει άμεσα η ανέγερση της σχολικής μονάδας στο Τυμπάκι για τη στέγαση των Ειδικών Σχολείων, εξασφαλίζοντας, ταυτόχρονα, όλες τις αναγκαίες προϋποθέσεις που αφορούν στη μεταφορά των παιδιών, τη στελέχωση με όλο το αναγκαίο μόνιμο προσωπικό, τον εξοπλισμό και το εκπαιδευτικό υλικό, με την απαραίτητη χρηματοδότηση από τον κρατικό προϋπολογισμό.
* Να εξασφαλιστεί η επαρκής ουσιαστική συντήρηση των υφιστάμενων υποδομών ειδικής αγωγής μέχρι την ανέγερση της νέας σχολικής μονάδας.
* Να γίνουν οι απαραίτητες διαδικασίες για την ίδρυση και λειτουργία Ειδικού Γυμνασίου, ώστε να μη μετακινούνται στο Ηράκλειο οι μαθητές από τη Μεσαρά.
* Να στελεχωθούν τα Ειδικά σχολεία, τα Τμήματα Ένταξης και το ΚΕΔΑΣΥ με εκπαιδευτικούς και ειδικό βοηθητικό προσωπικό και όλες τις απαραίτητες ειδικότητες, με μόνιμες σχέσεις εργασίας και να μονιμοποιηθούν οι συμβασιούχοι.
* Να στελεχωθούν άμεσα όλα τα δημόσια ειδικά και γενικά σχολεία καθώς και οι κοινωνικές υπηρεσίες των δήμων με ψυχολόγους, κοινωνικούς λειτουργούς, κοινωνιολόγους, παιδοψυχιάτρους, νοσηλευτές με μόνιμη και σταθερή εργασία, για την ολόπλευρη στήριξη των παιδιών με αναπηρία, αλλά και όλων των παιδιών και των οικογενειών τους.
* Να λειτουργήσουν ΚΔΑΠ – ΜΕΑ στον δήμο Φαιστού, με όλο το απαραίτητο μόνιμο προσωπικό.

**Για τη Γενική Αγωγή :**

* Να ολοκληρωθούν άμεσα οι διαδικασίες και να ξεκινήσει η ανέγερση των σχολικών μονάδων Γαλιάς και Βοριζίων.
* Ουσιαστική συντήρηση όλων των σχολικών μονάδων και άρση επικινδυνοτήτων ( πχ σάπια κάγκελα, καυστήρες μέσα στα κτίρια, στέγαστρα με κεραμίδια, κτλ). Έλεγχος της κατάστασης των ηλεκτρολογικών, υδραυλικών και εγκαταστάσεων θέρμανσης, τη συντήρησή τους και τη διασφάλιση της σωστής λειτουργίας τους. Έλεγχος της κατάστασης στις τουαλέτες και στους αύλιους χώρους των σχολείων του Δήμου.
* Να γίνει άμεσα ολοκληρωμένος στατικός έλεγχος (ουσιαστικός δευτεροβάθμιος έλεγχος για στατική επάρκεια – για εξόδους διαφυγής – πυρασφάλεια – επάρκεια σε προαύλια και χώρους συγκέντρωσης κτλ) όλων των σχολικών κτιρίων στον Δήμο Φαιστού, από αρμόδιες επιτροπές της ΚΤΥΠ σε συνεργασία με τις τεχνικές υπηρεσίες του δήμου.
* Να δοθεί γενναία χρηματοδότηση από τους κρατικούς πόρους, για την άμεση αντισεισμική θωράκιση και πλήρη αποκατάσταση, επισκευή και συντήρηση, όπου διαπιστωθεί πρόβλημα. Να δοθεί πιστοποιητικό ασφάλειας και καταλληλότητας σε όλα τα σχολεία.
* Ανέγερση νέων σχολικών μονάδων για την κάλυψη των αναγκών σε α/θμια και β/θμια εκπαίδευση.
* Να ληφθούν μέτρα για την αραίωση των μαθητών στις τάξεις.
* Κάλυψη των αναγκών των μαθητών για άθληση με αίθουσες κλειστού γυμναστηρίου στα σχολεία.
* Να ενισχυθεί το προσωπικό καθαριότητας των σχολείων με μόνιμες προσλήψεις ώστε να είναι επαρκές για την πλήρη κάλυψη των αναγκών σε καθαριότητα και υγιεινή.
* Αλλαγή του θεσμικού πλαισίου και διεξαγωγή ουσιαστικών ελέγχων των λεωφορείων που μεταφέρουν τους μαθητές, όχι μόνο στην περίπτωση των εκδρομών, αλλά συνολικά των μεταφορών από και προς το σχολείο.

**Για την υγειονομική κάλυψη και φροντίδα της υγείας των παιδιών μας με συγχρόνους όρους :**

* Να στελεχωθεί πλήρως το Κέντρο Υγείας Μοιρών με προσωπικό με μόνιμη σχέση εργασίας, με όλες τις ειδικότητες, και εξοπλισμό, για την απρόσκοπτη και αναβαθμισμένη λειτουργία του, ώστε να καλύπτει τις ανάγκες όλου του πληθυσμού και των παιδιών μας.
* Να ενισχυθεί ουσιαστικά το προσωπικό των νοσοκομείων του Νομού και όλου του νησιού με προσλήψεις ιατρικού, νοσηλευτικού προσωπικού και όλων των απαραίτητων ειδικοτήτων.
* Η δημόσια νοσοκομειακή παιδιατρική περίθαλψη να ενισχυθεί με υποδομές και μόνιμο προσωπικό στον Νομό και σε όλο το νησί.

**Για το Δ.Σ**

**ΠΡΟΕΔΡΟΣ ΓΡΑΜΜΑΤΕΑΣ**

**ΦΡΑΓΚΙΟΥΔΑΚΗ ΜΑΡΩ ΚΑΡΚΑΛΕΜΗ ΑΝΝΑ**